KNM Tordenskjold

:*For fartøyer kalt «Tordenskjold», se [[Tordenskjold (andre betydninger)]]*

**KNM Tordenskjold** er Sjøforsvarets våpenskole ved Haakonsvern Orlogsstasjon, Bergen. Skolen tilbyr fag- og funksjonsrettet utdanning for vernepliktige, offiserer og spesialister.

Tidligere bar senteret navnet *Sjøforsvarets våpenskolesenter* (SVSS), men etter et vedtak i Forsvarsdepartementet den 9. juli 1964 blei et navnebytte gjennomført. Kompetansesenteret innehar ansvaret for utdanning, trening og øving i fagfelt som omfatter sjømilitært samarbeid og veiledning av skipsfart. Opplæringa legger vekt på det tekniske, operative og taktiske.

Senteret skal også fungere som en rådgivningsinstans for Sjef Sjøforsvaret og bidra med faglig støtte til sjefen for marinen og sjefen for kystvakten, og de andre operative enhetene.

Skolen er oppkalt etter admiral Peter Wessel Tordenskiold (1690–1720).

## Organisering
KNM Tordenskjold består av syv avdelinger:

* Maritimt krigføringssenter 
* Senter for skipsteknikk og sikkerhet
* Dykker- og froskemannssenteret, 
* Ubåtsenteret
* Navigasjonskompetansesenteret
* Sjøforsvarets idretts- og treningssenter
* Senter for trening, øving og evaluering.

## Historie
### Tida før samlinga
Under andre verdenskrig skjedde marineutdanning i Storbritannia. Etter krigen ble Sjøforsvarets våpenutdanninger organisert i fem inspeksjoner under Sjefen for Sjøforsvaret. I 1949 vurderte Forsvarskommisjonen å samordne inspeksjonene, men anbefalte det ikke, mens Admiralstabens Utdanningsavdeling støttet en samling for bedre koordinasjon.

Integrering av våpen og sensorer på fartøyene førte til ønske om samlokalisering, og i 1953 ble Marinens hovedbase flyttet til Bergen, der våpenskolene skulle samles på Haakonsvern. Stortinget vedtok i 1953 at spesialskolene skulle samles der. Omorganiseringen startet i 1961, og Sjøforsvarets våpenskolesenter (SVSS) ble operativt 1. januar 1962.

### Samling under Sjøforsvarets våpenskolesenter
Det nye våpenskolesenteret besto av en ledelse, ABCD-skolen, Artilleriskolen, Asdicskolen, Radarskolen, Sambandsskolen, Taktikkskolen, Torpedo/mineskolen og en administrasjonsavdeling, med inspeksjonsansvaret flyttet til Sjøforsvarets overkommando.

Bygningen på Haakonsvern ble oppført etter minimumskrav for å huse skolene og administrasjonen, men ble snart for liten da Militærpolitiskolen flyttet inn høsten 1962. Administrasjonsskolen og Gymnastikkskolen ble også innlemmet i SVSS.

### Navnebytte
I mai 1960 foreslo organisasjonsutvalget navnet Marinens våpenskole for det nye skolesenteret, men møtte motstand mot forslaget om å samle våpenskolene under én skole. Våpenskolene beholdt sin status, og senteret fikk navnet Marinens våpenskoler. Da Marinen og Kystartilleriet ble samlet i Sjøforsvaret i november 1960, ble navnet endret til Sjøforsvarets våpenskolesenter (SVSS).

Etter inspirasjon fra britene under andre verdenskrig, som ga norske skip betegnelsen *H.Nor.M.S*., tok nordmennene med seg tradisjonen om å gi også baser på land fartøynavn. Rekruttskolen på Madla fikk navnet KNM Harald Haarfagre i 1955, og i 1964 foreslo Gustav Adolf Steimler, støttet av skolesjef Leif Lund, at SVSS skulle bytte navn til KNM Tordenskjold, inspirert av dansk-norske øvelser der admiral Tordenskjold ble trukket frem. Forslaget ble godkjent av Forsvarsdepartementet 9. juli 1964.

## Sjefer KNM Tordenskjold
*Odd Wivestad, kommandørkaptein, 3. januar 1962 – 12. september 1962
*Leif Henrik Rosenvold Lund, kommandør, 12. september 1962 – 1. september 1968
*Sjur Normann Østervold, kommandør, 1. september 1968 – 21. februar 1972
*Øivind Schau, kommandør, 21. februar 1972 – 1. mai 1974
*Otto Almrost, kommandør I, 6. mai 1974 – 1. november 1977
*Roy Petter Breivik, kommandør (seinere viseadmiral), 1. november 1977- 1. mai 1980
*Alf Richard Danielsen, kommandør I, 1. mai 1980 – 1. november 1982
*Rolf Eilhardt Pedersen, kommandør I (seinere viseadmiral), 1. november 1982 – 1. juli1983
*Marquard Otto Orning, kommandør I (seinere kontreadmiral), 1. juli 1983 – 1. desember 1984
*Rolf Egil Andreassen, kommandør I, 1. desember 1984 – 1. august 1987
*Bjørnar Johan Kibsgaard, kommandør I (seinere viseadmiral), 1. august 1987 – 26. juni 1989
*Reidar Skarlo, kommandør I, 1. juli 1989 – 1. mars 1996
*Ivar Steinsland, flaggkommandør, 28. februar 1996 – 30. august 2001
*Jan Eirik Finseth, flaggkommandør, 1. september 2001 – 21. april 2002
*Atle Torbjørn Karlsvik, flaggkommandør, 1. september 2002 – 
*Edvard Winther Johansen, kommandør, 2007-2012
*Paal Svendsen, kommandør, 07.06.2012 -

## Referanser


## Eksterne lenker
* Informasjonsside på mil.no